המפעל המזהם, שעומד בפני הליך אכיפה מול המשרד להגנת הסביבה, שכר את שירותי חברת "הקבינט" של ח"כ לשעבר יואל חסון וצח בורוביץ • במפעל דיווחו בחודשים האחרונים על עשרות תקלות
שבועות ספורים לאחר פרוץ המלחמה, מפעל המלט "נשר" שכר, לראשונה מזה שנים, שירותי לובי. מדובר בחברת "הקבינט", שבבעלות חבר הכנסת לשעבר יואל חסון וצח בורוביץ. בין לקוחות החברה נמצאים גם המכון הישראלי לאנרגיה וסביבה (לשעבר מכון הנפט), איגוד חברות הנפט, חברת OPC וחברות נוספות בתחום האנרגיה והתשתיות, כך לפי אתר החברה. במשך שנים, עד שנת 2013, ייצגה את האינטרסים של "נשר" בכנסת חברת הלובי "פוליסי" של בוריס קרסני. מאז נמנעו במפעלים משכירת שירותי לובינג מסחרי בכנסת, עד שובם לאחרונה למרשם הלקוחות. בישראל לוביסטים לא מחויבים לדווח על האינטרס שאותו הם מקדמים עבור הלקוח, ולכן ניתן כעת רק לנחש את סיבת שכירת חברת "הקבינט" בתקופה זו.   באוגוסט האחרון הוציא המשרד להגנת הסביבה צו מנהלי לטובת הפחתת הזיהום שנפלט מהמפעל ברמלה. המפעל, בניהולו של היו"ר הנוכחי והמנכ"ל הפורש אלדד בן משה, נחשד בשנים האחרונות בשורת הפרות של חוק אוויר נקי, כמו גם אי דיווח על תקלות למשרד להגנת הסביבה. בשנה שעברה נקנס המפעל בשישה מיליון שקלים – אך מאז המשיך בשורה של הפרות ובהן דיווח חלקי על תקלות שעשויות לפלוט זיהום, שעלולות להזיק לבריאות תושבי רמלה והסביבה. בריאיון ל"שקוף" אמר בעבר מנהל מחוז מרכז במשרד להגנת הסביבה גדעון מזור כי "אם במפעל יעמדו בדרישות הצו, זה לא בהכרח פוטר אותם מעונשים הקבועים בחוק, הצו הוא כלי אחד מתוך שורה של כלים, הוא צופה פני עתיד יותר מאשר מסתכל אחורה". במילים אחרות, ייתכן שהמפעל יעמוד בקרוב מול הליכי אכיפה נוספים ועונשים, מה שעשוי אולי להסביר את ההצטיידות בחברת לובי. לצד זאת, מאז חודש אוגוסט השנה, חלה עלייה בכמות הדיווחים של המפעל על תקלות ואירועים שיש בהם פוטנציאל להשפיע על הסביבה. כך למשל, רק בשבוע האחרון התרחשו יותר מעשר תקלות, חלקן ברצף, בתוך יום אחד. ביוני לפני כשנה וחצי חודש היתר הפליטה של המפעל. כחלק מחובות המפעל, הוא נדרש לדווח על כל תקלה שיש בה פוטנציאל לזהם. בחודש אוקטובר לבדו, התרחשו 18 אירועים עליהם דיווחו במפעל ובחודש ספטמבר יותר מ-20 אירועים.  במפעל לא ענו לשאלת "שקוף" מדוע שינו את עמדתם והחליטו להיעזר בשירותי לובי וכן האם חל שינוי במצבת כוח האדם והתפוקה מאז פרוץ המלחמה. 